UDTALELSE FRA KOMMISSIONEN i henhold til EF-traktatens artikel 251, stk. 2, tredje afsnit, litra c), om Europa-Parlamentets ændringer til Rådets fælles holdning til forslag til EUROPA-PARLAMENTETS OG RÅDETS DIREKTIV om fremme af anvendelsen af biobrændstoffer til transport OM ÆNDRING AF KOMMISSIONENS FORSLAG i henhold til EF-traktatens artikel 250, stk. 2

2001/0265 (COD)

UDTALELSE FRA KOMMISSIONEN i henhold til EF-traktatens artikel 251, stk. 2, tredje afsnit, litra c), om Europa-Parlamentets ændringer til Rådets fælles holdning til forslag til EUROPA-PARLAMENTETS OG RÅDETS DIREKTIV om fremme af anvendelsen af biobrændstoffer til transport

1. Indledning

Ifølge EF-traktatens artikel 251, stk. 2, tredje afsnit, litra c), skal Kommissionen afgive udtalelse om de ændringsforslag, Europa-Parlamentet fremsætter ved andenbehandlingen. Kommissionen afgiver i det følgende sin udtalelse om de syv ændringsforslag, Parlamentet har fremsat.

2. Baggrund

- Den 14. december 2001 forelagde Kommissionen Europa-Parlamentet og Rådet sit direktivforslag (KOM(2001)547/2 endelig - 2001/0265(COD)).

- Det Europæiske Økonomiske og Sociale Udvalg afgav positiv udtalelse den 25. april 2002.

- Regionsudvalget afgav positiv udtalelse den 15. maj 2002.

- Den 4. juli 2002 afgav Europa-Parlamentet ved førstebehandlingen sin udtalelse med en række ændringsforslag til Kommissionens forslag.

- Den 12. september 2002 (KOM(2002)580 endelig) vedtog Kommissionen i overensstemmelse med traktatens artikel 250, stk. 2, et ændret forslag, som helt eller delvis medtog en stor del af Parlamentets ændringsforslag.

- Rådet vedtog sin fælles holdning den 18. november 2002.

- Den 2. december 2002 vedtog Kommissionen i overensstemmelse med traktatens artikel 251, stk. 2, andet afsnit, sin meddelelse til Europa-Parlamentet om Rådets fælles holdning.

- Den 12.marts 2003 vedtog Europa-Parlamentet ved andenbehandlingen en beslutning med syv ændringsforslag til den fælles holdning.

3. Forslagets formål

Kommissionens initiativ er en reaktion på de problemer, der i grønbogen "På vej mod en europæisk strategi for energiforsyningssikkerhed" [1] rejses i forbindelse med transportsektoren: dens betydelige andel af energiforbruget, de voksende CO2-emissioner, den nuværende afhængighed af fossile brændstoffer og dens følger for forsyningssikkerheden, samt klimaændringen. Mange medlemsstater har taget skridt til at fremme brugen af biobrændstoffer for at løse disse problemer, og det var en almindelig opfattelse, at det i væsentlig grad ville medvirke til at skabe sikre vilkår for de nødvendige investeringer i landbrugs- og industriproduktion, hvis man på europæisk plan forpligtede sig til at fremme biobrændstofferne.

[1] KOM(2000) 769 endelig, af 29/11/2000.

Kommissionen forelagde derfor et forslag, hvis hovedformål var at fremme brugen af biobrændstoffer ved at forpligte medlemsstaterne til at træffe de nødvendige foranstaltninger, herunder lovgivningsforanstaltninger, for at sikre, at en minimumsandel af de transportbrændstoffer, der sælges på deres territorium, fra 2005 er biobrændstoffer. For 2005 foreslås en minimumsandel på 2%, som med en årlig stigning skal vokse til 5,75% i 2010. De praktiske forslag, der kræves for at nå disse mål, bør fortsat være medlemsstaternes ansvar.

4. Kommissionens udtalelse om Europa-Parlamentets ændringsforslag

Parlamentet vedtog syv ændringsforslag til Rådets fælles holdning ved andenbehandlingen.

Kommissionen accepterer alle Europa-Parlamentets syv ændringsforslag, som enten er i overensstemmelse med formålet med Kommissionens oprindelige forslag eller udgør et acceptabelt kompromis.

4.1. Ændringsforslag, som Kommissionen har accepteret

* Ændringsforslag 7 føjer et nyt produkt "Ren vegetabilsk olie fra olieplanter" med tilhørende definition til den forklarende liste over biobrændstoffer i artikel 2, stk. 2. Kommissionen kan acceptere denne ændring. Listen i artikel 2, stk. 2, er ikke udtømmende, men tilføjelser til den skal være i overensstemmelse med definitionerne på "biobrændstoffer" og "biomasse" i artikel 2, stk. 1. Kommissionen er enig i, at ren vegetabilsk olie opfylder disse kriterier, og ændringsforslagets tilføjede kriterier for forenelighed med motortype og emissionskrav er velkomne.

* Ændringsforslag 12 er en tilføjelse til betragtning 9, der drejer sig om muligheden for at omstille kontrollerede bilparker til biobrændstoffer, og blev accepteret af Kommissionen og Rådet efter Parlamentets forslag ved førstebehandlingen. Ændringsforslaget tilføjer en erklæring om, at medlemsstaterne kan fremme de offentlige transportmidlers brug af biobrændstoffer yderligere. . Kommissionen kan acceptere dette ændringsforslag. Det er i overensstemmelse med formålet med Kommissionens oprindelige forslag.

* Ændringsforslag 13 gælder betragtning 13, som drejer sig om, at biobrændstofferne skal opfylde de nuværende tekniske standarder, og at der kræves hensigtsmæssig overvågning og udvikling for at sikre, at biobrændstofferne ikke udsættes for unødvendige hindringer for markedsadgang. Ændringsforslaget indfører en direkte henvisning til overvågning og tilpasning af parametrene for "flygtighed". Kommissionen kan acceptere dette ændringforslag. Kommissionen er enig i, at det for nogle biobrændstoffers vedkommende bør overvåges, om flygtighedsstandarderne i Fællesskabets lovgivning opfyldes, og at eventuelle problemer på dette område bør løses.

* Ændringsforslag 14 er en tilføjelse til betragtning 15, der drejer sig om biobrændselsproduktionens mulige fordele for EU's landbrugssektor. Ændringsforslaget påpeger, at dette gælder både EU's nuværende og fremtidige medlemsstater. Kommissionen kan acceptere dette ændringsforslag, som bygger på det oprindelige forslag.

* Ændringsforslag 15 og 16 bringer artikel 3, stk. 4 og 5 i overensstemmelse med direktivets ændrede titel ved at udvide henvisningen til "biobrændstoffer" til også at omfatte "andre fornyelige brændstoffer". Kommissionen kan acceptere denne ændring, som giver teksten bedre sammenhæng.

* Ændringsforslag 17 er en omredigering af artikel 4, stk. 1. Denne artikels første afsnit drejer sig om kravene til medlemsstaternes indberetning. Ændringsforslaget går ud på at lade endnu to emner indgå i disse rapporter: medlemsstaternes foranstaltninger for at fremme biobrændstoffer til transport og de nationale ressourcer, der er afsat til produktion af biomasse til andre energiformål end transport. Ifølge artikel 4, stk. 1, tredje afsnit skal medlemsstater, der ønsker at opstille andre mål end dem, der er fastsat i direktivet, kunne begrunde det under henvisning til et begrænset antal faktorer. Ændringsforslaget går ud på at opstille en klarere liste over disse faktorer. Kommissionen kan acceptere dette ændringsforslag. Den første ændring af første afsnit pålægger medlemsstaterne at redegøre for, hvad de foretager sig for at opfylde direktivets formål. Det er fornuftigt. Den anden ændring af første afsnit giver Kommissionen de oplysninger, den behøver for at kunne overvåge, at betingelserne i afsnit 3 overholdes. Ændringerne i tredje afsnit er acceptable som kompromis. Kommissionen accepterer muligheden for, at medlemsstaterne kan have andre gyldige grunde end dem, der anføres i ændringsforslaget, til at opstille differentierede mål. Den forventer dog, at disse grunde er af samme beskaffenhed som dem, der anføres i direktivet.

4.2. Ændringsforslag, som Kommissionen har forkastet

Ingen af ændringsforslagene er blevet forkastet af Kommissionen.

5. Konklusion

I overensstemmelse med EF-traktatens artikel 250, stk. 2, ændrer Kommissionen sit forslag som angivet i det foregående.